Rune T. Kidde var et fremtrædende medlem af 1970-ernes danske tegneserieundergrund. Han var udgiver af Fields’isten og fanzines som Blomstrende Spaghetti, Knulp og Kong Knud. I 1977 var han medstifter af kollektivforlaget “Balder og Brage” som udgav Danmarks første undergrundsperiodica med tegneserier På Stribe. I 1979 var han medstifter af tegnestuen "Gimle" sammen med bl.a. Peter Madsen og i 1984 af "Tegneserieværkstedet". Rune T. Kidde debuterede selv som tegneserietegner med albummene Rune T. Kidde og Man siger så meget i 1980 og udgav op gennem firserne en lang række tegneserier, samt den illustrerede håndbog Øldrikkerens lille grønne. Derudover stiftede Rune T. Kidde i 1975 "Folkebevægelsen for W. C. Fields" for at udbrede kendskabet til et af sine store idoler. Han blev samme år æresmedlem af bevægelsen.  I 1990 mistede han synet, hvilket var svært at kombinere med tegneserie-produktionen. Alligevel blev Rune T. Kidde ved med at producere tegneserier og billedbøger, hvor andre tegnere – særligt Jørgen Mogensen – tegnede efter hans direktiver. Fra 1980-1981 var han redaktør på tegneserieforlaget Interpresse for Fantomet, Basserne, “Komix” og “Underground”. Han arbejdede i denne tid sammen med førende serieskabere som bl.a. Mort Walker, Will Eisner og Gilbert Shelton. Op gennem firserne var han tegner og skribent for bl.a. Ekstra Bladet, Politiken, Svikmøllen, Euroman og mange fanzines.  Radio Fra 1990-2000 freelancer for Danmarks Radio P1, P2 og P3. Bl.a. rejsemontager fra Kina, Japan, Caribien, Færøerne og dramatisering af “Eventyret om ringen” og “Snabelsko og gåsetænder” for P3 Børneradio.  Skønlitteratur Han debuterede som skønlitterær forfatter med digtsamlingen Gjort bedre før i 1983. I 1993 udgav han sin første roman Rejsen til Alvilva, der er bygget over eventyret om Store Klaus og Lille Klaus og er hans første prosaværk. I 1997 udgav han Midt i havet, midt i himlen, som er en delvis selvbiografisk roman, der handler om at blive blind. I 2010 blev hans eksperimenterende krimi og psykologiske thriller, Julius afsind, nomineret til DR Romanprisen. Året efter udgav han Sandhedens Djævlekløer, en litterær fabel om mennesket uden centrum og uden hjerte bygget over den russiske mystiker Rasputins liv. I 2012 udkom romanen Dødssøbølger, en harsk og galgenhumoristisk kommentar til kvinden og manden i verden af i dag.  Biografier og slægtshistorie Udover sit skønlitterære forfatterskab har Rune T. Kidde skrevet biografierne Leveomkostningerne er steget med en femmer per halvflaske – en bog om W. C. Fields (1986) om den amerikanske komiker W. C. Fields og Thormod Kidde, Kvindfolk (2002) om sin far illustratoren Thormod Kidde. Desuden har han i 2007 udgivet selvbiografien Kruseduller, kragetæer og kreative krumspring. Hans interesse for personalhistorie giver sig også udslag i en omfattende slægtshistorisk forskning, og han står bag hjemmesiden haraldkidde.dk om forfatteren Harald Kidde, der også indeholder oplysninger om dennes bror politikeren Aage Kidde.  Historiefortæller og tekstforfatter Rune T. Kidde var også fortæller og har optrådt med sin lyrik og sine Ækle Æventyr sammen med bl.a. Trio Confetti, Christian Søgaard Trio og Fuzzy. I 2000 skrev han librettoen til “Heksemutter Mortensen og den fede kalkun” til Det Kongelige Teater, hvor musikken blev leveret af komponisten Fuzzy. Operaen blev instrueret af Kasper Holten. Han har desuden skrevet sangtekster til andre kunstnere bl.a. Povl Dissing, Per Vers, Einar Enemark fra MC Einar, Nanna Lüders og folkesangeren Bente Kure.  Film og teater Debuterede i 1983 som dramatiker med stykket "En måge over Ejer Bavnehøj" på Det Danske Teater. Fik i 2005 skuespillerdebut i Jon Bang Carlsens film Blinded Angels, der foregår i Cape Town i Sydafrika.